Беговима
Алекса Шантић 

Овамо, доли са шиљтета! Доли
У пук и народ гдје пуцају ребра
Суха и муком измучена себра,
Што с црним хљебом само смочи соли.

Овамо! Чујте невоље и боли
Оног што никад среће ружу не бра,
Док ви за оке свог злата и сребра
Градите лонџе... Доли! Доли! Доли!

Ако сте вјерни прописим' курана,
Сунца што блиста сред ноћи и дана,
Овамо, гдје се ломи снага мушка

Невољног брата, што рад сухе коре
За драчу хвата, стење, вуче, оре,
Док вас на шиљти мирно сан љуљушка.

Шантићеве песме 1911.